Tapauksen käsittely jatkuu, kun lausunto naisen mielentilasta on saatu.

Poikaystävänsä taposta epäilty 18-vuotias mikkeliläisnainen on määrätty hänen omasta pyynnöstään mielentilatutkimukseen. Tapauksen käsittely jatkuu Etelä-Savon käräjäoikeudessa, kun lausunto naisen mielentilasta on saatu. Tiedot ilmenevät käräjäoikeuden Ilta-Sanomille toimittamasta välituomiolauselmasta.

Naisen epäillään surmanneen asunnossaan samanikäisen poikaystävänsä Mikkelin Tuppuralassa 22. maaliskuuta noin puoli kahdeksan aikaan illalla. Naisen epäillään puukottaneen miestä selkään keittiöveitsellä, jossa on oli 14 senttimetrinen terä. Asunnossa ei ollut tapahtumahetkellä muita henkilöitä.

Pariskunnalla oli ollut suusanallista riitelyä. Poliisi kertoi aiemmin Ilta-Sanomille, että alkoholilla oli ollut osuutta asiaan. Mikkeliläismies menehtyi iskuun tapahtumapaikalla naisen asunnossa.

Nainen myöntää teon

Syyttäjällä ja vastaajalla on eri näkemys siitä, oliko mies ollut poistumassa naisen asunnosta surmahetkellä. Syyttäjän mukaan mies oli poistumassa asunnosta, kun nainen puukotti häntä selkään, mutta vastaaja ei tiedä oliko mies ollut poistumassa.

Muutoin nainen on myöntänyt toimineensa syyttäjän kuvailemalla tavalla, mutta hän kiistää teon tahallisuuden. Hän katsoo syyllistyneensä törkeään pahoinpitelyyn ja törkeään kuolemantuottamukseen syyttäjän esittämän tapon sijaan, edellyttäen, että hän on ollut teon tehdessään syyntakeinen.

Ilta-Sanomien poliisilta saatujen aiempien tietojen mukaan nainen on ollut poliisin kanssa tekemisissä aikaisemminkin, mutta ei ole kuitenkaan mitenkään erityisesti ”poliisin tuttu”. Ilta-Sanomien tietojen mukaan nuorella naisella ei ole aikaisempia rikostuomioita.

Viimeisimmissä päivityksissä sosiaalisessa mediassa ennen veritekoa nainen kertoi olevansa kihloissa poikaystävänsä kanssa ja pitävänsä välillä sormuksia, mutta kertoi poikaystävänsä hukanneen omansa.